Ligesom mange andre får Klaus Andersen ondt i maven, når han kigger på strømregningen for tiden. -	Jeg vender hver en krone i min butik i Fjerritslev, for at se, hvor jeg kan spare. Det tror jeg, at alle købmænd gør for tiden, og der kommer til at være nogle, der bukker under, siger han. Ikke desto mindre åbner han en ny forretning – på initiativ af folk i lokalområdet. Klaus Andersen kalder det et "borgerprojekt", og der er samlet 1,2 millioner kroner ind. Derudover mærker han en stigning på 20-25 procent i sin nuværende butik i Fjerritslev, fordi de lokale viser deres opbakning til projektet, som efter planen slår dørene op den 1. november. -	De er meget begejstrede, kan jeg mærke. De brænder for, at der igen kommer en købmand til deres by, fortæller Klaus Andersen. Giver aktivitet i lokalsamfundet Richard Danielsen er en af dem, der ser frem til, at den nye købmand åbner i Vester Thorup. -	Den aktivitet, en købmand giver i lokalsamfundet, og de arbejdspladser det skaber, er godt, lyder det, inden han fortsætter: -	Vi bruger jo den lokale købmand allesammen, så det er dejligt at have den tæt på. Klaus Andersen fortæller med et smil på læben, at han håber, regeringen finder en løsning på de høje energipriser, inden han åbner sin nye butik den 1. november. -	Det er heldigvis ikke verdens største lokale, vi har at gøre med, så strømregningen kan forhåbentlig ikke blive så stor, slutter han. Herunder kan du se det indslag, TV2 Nord lavede, da den lokale Brugsen lukkede. Siden har borgerne været uden købmand i Vester Thorup.

Referat:
Klaus Andersen driver købmandsforretningen Min Købmand i Fjerritslev, og nu skal han, trods tårnhøje energipriser, åbne en ny butik i Vester Thorup. Det hele er muligt på grund af stor borgeropbakning.